# STATISTIKANÕUKOGU KOOSOLEKU PROTOKOLL

|  |  |
| --- | --- |
| Tallinn | 09.06.2020 nr 10-1/20/003sn |

Algus kell 15.00, lõpp kell 17.30

Juhatas Mart Mägi (1.-2. päevakorrapunkt) ja Urmas Kaarlep (3.-5. päevakorrapunkt)

Protokollis Astrid Aavola

Võtsid osa Marko Gorban, Urmas Kaarlep (saabus kell 15.45), Sven Kirsipuu, Pille Lehis, Kätlin Mandel, Mart Mägi, Maive Rute, Hede Sinisaar, Marko Udras, Ott Velsberg

Puudus Allan Puur

**Kutsutud**

Statistikaameti andmehalduse nõunik Veiko Berendsen

Tervise Arengu Instituudi tervisestatistika osakonna juhataja kohusetäitja Jane Idavain (lahkus kell 16.30)

Statistikaameti andmetöötluse arendusosakonna juhataja Maiki Ilves (osales koosolekul 2. päevakorrapunkti ajal)

Statistikaameti peadirektori asetäitja Kaie Koskaru-Nelk

Eesti Panga statistikaosakonna juhataja Jaanus Kroon

Statistikaameti peadirektori asetäitja infotehnoloogia alal Andres Kukke

Riigikantselei strateegiadirektori asetäitja Eili Lepik (puudus tehniliste tõrgete tõttu)

**PÄEVAKORD:**

1. Statistikaameti ülevaade koroonaviiruse eriolukorrast tingitud statistika vajaduste osas
2. Ülevaade andmekorjest ning sammudest andmeesitajate koormuse vähendamiseks
3. Ülevaade riigi andmehalduse elluviimisest
4. Ülevaade riiklikust Aruandlus 3.0 projektist
5. RStS ja ESS seaduse muutmine
6. **Statistikaameti ülevaade koroonaviiruse eriolukorrast tingitud statistika vajaduste osas**

Kaie Koskaru-Nelk andis ülevaate eriolukorrast tingitud statistika vajadustest (lisa 1) ning tutvustas Statistikaameti tegevuste ajatelge eriolukorra ajal. Andmeid avaldati peamiselt kodulehel ja juhtimislaual, viiruse mõjuga seonduva info jaoks tekitati kodulehele ka vastavad pesad.  
  
Üheks suuremaks uurimiseks kujunes liikumise analüüs mobiiliandmete alusel, kus tahtsime ülevaadet, kuidas oli inimeste liikumine muutunud peale eriolukorra väljakuulutamist. Ka kiirstatistika osutus erinevates valdkondades kohati proovile panevaks, sest esitas mitmeid väljakutseid nii andmete visualiseerimisel kui ka näiteks konfidentsiaalsusnõuete tagamisel. Küll aga saime siinkohal oma tegemistele avalikkuselt palju positiivset vastukaja.  
  
Praegu on uuteks nädalasteks näitajateks surmajuhud, samuti ka elektritarbimine Elektrilevi võrgus. Kuiste uute näitajatena tõime juhtimislauale ka Eesti Panga informatsiooni.   
  
  
  
**Arutelu:**  
Tekkis küsimus, miks ei avaldata näiteks riigile tasutud maksete kohta käivat statistikat piisavalt kiiresti? Siinkohal on takistuseks see, et tihti laekuvad maksed viivitusega, mille tõttu tekib ka andmete avaldamises nihkeid. Küll aga on meil plaan proovida avaldada kiiremini, kui me seda täna teeme.

Kui vaadata olukorrale tagasi, siis valmisolekust hoolimata ei tekkinud Statistikaametil otseselt probleeme sellega, et oleks näiteks suuri viivitusi või muresid olnud andmete kättesaamise või jagamisega.   
  
Mart Mägi lisab, et nii-öelda mitteametlikult tekkis mitme riigi vahel peadirektorite ümarlaud. Võime tõdeda, et Eesti suudab väga kiiresti andmestikke kokku tuua ja globaalset teavitust teha. Kaasnes aga kaht tüüpi statistikaga seotud teemasid: Kuidas mõõta erakorralisi nähtuseid ning kuidas anda kiirstatistikat? Näiteks selgus, et globaalselt ei ole surmade statistika võrreldav - puudus mõisteline selgus ning erinevad riigid defineerivad surma hetke erineval moel.   
  
Jaanus Kroon võtab sõna. Eesti Pank tegi eriolukorra ajal maksestatistikat ning pangasiseselt viidi see kuiselt sammult üle nädalasele sammule. Seda pole küll avaldatud, sest leiti, et selle statistika pealt ei ole võimalik midagi paika panevat välja lugeda.

**OTSUSTATI:**

* 1. Võtta info teadmiseks.

1. **Ülevaade andmekorjest ning sammudest andmeesitajate koormuse vähendamiseks**

Maiki Ilves esitleb andmekorje hetkeseisu (lisa 2). Andmeid kogume hetkel 109 küsimustikuga majandusüksustelt, 9 uuringuga eraisikutelt, 1 ettevõttelt masin-masin liidesega, 77 andmekogust või infosüsteemist ning 7 veebilehelt veebikammimisega.

2019. aastal hoiti andmeesitajatel kokku 16 600 töötundi. Liigume selle suunas, et vähendada nende koormust. Siinkohal otsime juba palju vajalikku infot andmekogudest, infosüsteemidest ja veebist. Lisaks teeme mudelipõhist hindamist, mis küll ei ole väga levinud, kuid saame seeläbi vähendada valimite suurust ja/või andmekogumise sagedust. Toetame ka andmekogudest andmete edastuse viimist x-teele.   
  
Tutvusime konkreetsete sammudega, mis on juba halduskoormuse vähendamiseks tehtud. Oleme kaotanud ära neli küsimustikku (Mesindus, Lambavill, Sead, Loomakasvatussaaduste ja –toodete varu) ning seeläbi vähendanud valimite suurust 3,3 korda. Statistikatöös Muusika korjame andmeid nüüd veebikammimise teel, sest väga palju infot kontsertide kohta on veebis saadaval. Kolmas tegevus on suunatud andmekogudele, kus lõime võimaluse minna üle automaatsele andmeedastusele ilma x-tee teenust arendamata, kasutades hoopiski Statistikaameti xGate rakendust.

Hetkel töös olevatest sammudest halduskoormuse vähendamiseks toodi välja näiteks soov vähendada valimit statistikatöös Ettevõtete aastased majandusnäitajad. Ka statistikatöös Kasumitaotluseta ettevõtted analüüsime erinevaid andmeallikaid eesmärgiga vähendada valimi ja küsitava info kogumise vajadust, sest poole nendest moodustavad korteriühistud. Plaanis on ka asendada tarbijahinnaindeksi käsitsi kogumisega andmeallikad järk-järgult automatiseeritud korjega, seda siis läbi ettevõtete enda infosüsteemide ja veebikammimise teel. Redisainime ka küsimustikke, mille puhul on tagasiside olnud seni pigem negatiivne.

**Arutelu:**

Tekkis küsimus, kuidas määratakse halduskoormuse vähendamisel prioriteete – mis on suure, mis on väikse mõjuga? Siinkohal arvestame, et kõik tegevused, mis on seotud halduskoormuse vähendamisega, on olulised kiiresti ära teha. Küll aga on kõige kõrgema prioriteediga need, mille puhul on antud Euroopalt või siseriiklikult kohustus midagi ära teha. Prioriteedi määramisel võtame arvesse ka soovitusindeksit.

**OTSUSTATI:**

* 1. Võtta info teadmiseks.

1. **Ülevaade riigi andmehalduse elluviimisest**

Veiko Berendsen annab ülevaate (lisa 3). Tutvustati tegevuskava andmehalduse elluviimisega seoses ning selle muutmise vajadusi. Praeguseks on kokku lepitud kuuel teemal, neist andmete elukäigu haldus on küll edasi lükkunud.   
  
Andmehalduse sätestamise määrusega oleme teinud tööd ja hetkel on see justiitsministeeriumist tagasi lükatud. Kaheldi, kas on vaja üldse õiguslikult reguleerida. Samuti on arusaamatud määruse rakendustähtaegade määramine, sest puuduvad momendil piisavad töövahendid.   
  
Veiko tutvustas peamisi tegevusi andmehalduse osas. Plaanime luua rakenduse asutustele, kust on võimalik saada ülevaadet andmehaldusest ja selle sisust ning leida erinevaid juhiseid. Kavas on läbi viia ka keskseid koolitusi.   
  
Andmehalduse jaoks on koostöövõrgustik, kus Statistikaamet on loonud juhtrühma, mille koosseisu kuuluvad Rahandusministeerium, Majandus- ja Kommunikatsiooniministeerium, Justiitsministeerium, Statistikaamet, Riigi Infosüsteemi Amet ja Andmekaitse Inspektsioon.

**OTSUSTATI:**

3.1 Võtta info teadmiseks.

1. **Ülevaade riiklikust Aruandlus 3.0 projektist**

Andres Kukke esitleb Aruandluse 3.0 projekti hetkeseisu (lisa 7). 2015. aastal alguse saanud idee on tänaseks jõudnud punkti, kus meil on tekkinud võimalus täita automaatselt igakuist aruannet „Palk ja tööjõukulu“. Võimekusest hoolimata on sellega tänaseks liitunud vaid üks ettevõte, sest teema hõlmab väga mitmeid külgi, mis vajavad kõik omavahelist koordineerimist.

Sellel aastal tehti infopäev tarkvara arendajatele, kus küsisime ka tagasisidet projekti kohta. Esitluses saab tutvuda saadud tagasisidega. Kokkuvõtlikult selgus, et üldine idee projektist on olemas, kuid eeldused selleks puuduvad. Sellest tulenevalt oleme püüdnud aruandlust kokku viia x-teega.

2020. teise poolaasta tegevustena on plaanis uus infopäev majandustarkvarade firmadele. Plaanime toetada majandustarkvarasid liideste loomisel ja turundamisel ning panustada koostööle Reaalaja majanduse töörühmaga. 2020. aasta lõpuks on seatud eesmärk, et AA 3.0 projektiga on liitunud vähemalt viis majandustarkvara pakkujat.

**OTSUSTATI:**

* 1. Võtta info teadmiseks.

1. **RStS ja ESS seaduse muutmine**

Mart Mägi juhib tähelepanu seaduste muudatuse plaanile, mis on kavas sügisel menetleda. Muudatuse eesmärgiks on saavutada selgem ligipääs mobiili andmestikele.

**OTSUSTATI:**

5.1 Anda tähelepanekute korral teema kohta tagasisidet.

LISAD:

1. Esitlus „200603\_kiirstatistika“
2. Esitlus „Ülevaade andmekorjest\_Maiki\_Ilves\_09062020“
3. Esitlus „Ülevaade riigi andmehalduse elluviimisest“
4. „SRSS\_andmehaldusraamistik\_270520“
5. „SRSS\_andmekirjeldusejuhis\_270520“
6. „SRSS\_andmekvaliteedijuhis\_270520“
7. Esitlus „AA 3.0 seis nõukogule“
8. „Eelnõu\_RStS\_ESS\_IKS“
9. „Seletuskiri\_RStS\_ESS\_IKS“

(allkirjastatud digitaalselt)

|  |  |
| --- | --- |
| .............................. | ........................ |
| Urmas Kaarlep | Astrid Aavola |